Pracovný dokument zamestnancov Komisie - Sprievodný dokument Návrh smernice Európskeho Parlamentu a Rady o zmene a doplnení smernice Rady 92/49/EHS a smerníc 2002/83/ES, 2004/39/ES, 2005/68/ES a 2006/48/ES v súvislosti s procesnými pravidlami a kritériami hodnotenia obozretného posudzovania nadobudnutí a zvýšení akciových podielov vo finančnom sektore - Súhrn posúdenia vplyvu {KOM(2006) 507 v konečnom znení} {SEK(2006) 1118} /* SEK/2006/1117 */





SK Brusel, 12.9.2006 SEK(2006) 1117 PRACOVNÝ DOKUMENT ZAMESTNANCOV KOMISIE Sprievodný dokument Návrh SMERNICE EURÓPSKEHO PARLAMENTU A RADY o zmene a doplnení smernice Rady 92/49/EHS a smerníc 2002/83/ES, 2004/39/ES, 2005/68/ES a 2006/48/ES v súvislosti s procesnými pravidlami a kritériami hodnotenia obozretného posudzovania nadobudnutí a zvýšení akciových podielov vo finančnom sektore Súhrn posúdenia vplyvu {KOM(2006) 507 v konečnom znení} {SEK(2006) 1118} Súhrn posúdenia vplyvu NÁVRH NA PRESKÚMANIE POSUDZOVANIA NADOBÚDANIA KVALIFIKOVANEJ ÚČASTI V BANKOVNÍCTVE, POSIŤOVNÍCTVE A V SEKTORE CENNÝCH PAPIEROV [1] Toto posúdenie vplyvu bolo súčasťou preskúmania posudzovania nadobúdania veľkých podielov v bankovníctve, poisťovníctve a v sektore cenných papierov. Niektorí účastníci trhu a členské štáty sú toho názoru, že súčasné pravidlá, málo presné podmienky a postupy na výkon dohľadu pri vyhodnocovaní a schvaľovaní takýchto nadobudnutí, poskytujú výraznú voľnosť príslušným orgánom v prijímaní, odradzovaní alebo zamietaní navrhnutých nadobudnutí. Tieto nedostatky viedli v prípade rôznych orgánov dohľadu k nekonzistentnému prístupu. V posúdení vplyvu sa zisťovalo, ako by sa k tejto situácii dalo pristupovať a ako by ju bolo možné riešiť. V posúdení vplyvu sa uvádza kontext a vysvetľuje sa pozadie súčasných trendov v prípade cezhraničnej konsolidácie, ako vytvorilo posudzovanie potenciálnu prekážku cezhraničnej konsolidácii v praxi; nesprávne používanie platných ustanovení môže dokonca zabrániť vzniku inak hospodársky žiadúcich spojení alebo nadobudnutí. Pokiaľ sa finančná inštitúcia rozhodne nadobudnúť kvalifikovaný podiel v inštitúcii so sídlom v inom členskom štáte, tak navrhovaný nadobúdateľ musí o tom informovať orgán dohľadu cieľovej inštitúcie. V súčasnosti, pokiaľ orgán dohľadu cieľovej inštitúcie vyhodnocuje „vhodnosť“ (termín používaný v prípade bánk a cenných papierov) alebo „kvalifikovanosť“ (v prípade poisťovníctva) navrhovaného nadobúdateľa s cieľom „zaistiť riadne a obozretné riadenie“ príslušnej cieľovej inštitúcie, neposkytuje mu súčasný rámec podmienky na posúdenie nadobudnutia. Orgány dohľadu cieľových inštitúcií majú preto príliš veľký priestor na rôzne interpretácie, čo vedie k právnej neistote v prípade účastníkov trhu. Cieľom Komisie je zaistiť, aby finančné inštitúcie, ktoré chcú vstúpiť na trhy EÚ, mohli tak urobiť bez toho, aby museli prekonávať zbytočné prekážky. V posúdení vplyvu sa podrobne opisujú problémy platných pravidiel a uvádza sa zoznam niekoľkých legislatívnych a nelegislatívnych nástrojov, ktoré by sa na riešenie týchto nedostatkov mohli použiť. Záverom je, že politicky uprednostňovaným variantom je zmena platných smerníc prostredníctvom cielených zmien súčasného rámca. Tiež sa predkladajú základné prvky predbežného návrhu smernice na zmenu a doplnenie spolu s časťou, ktorá sa zaoberá sledovaním a hodnotením týchto zmien. [1] Článok 19 smernice 2006/48/ES o začatí a vykonávaní činnosti úverových inštitúcií, článok 15 smernice 2002/83/ES z 5. novembra 2002 o životnom poistení a smernica 92/49/EHS z 18. júna 1992 (tretia smernica o neživotnom poistení), články 19 až 23 smernice 2005/68/EC zo 16. novembra 2005 o zaistení a článok 10 smernice 2004/39/ES z 21. apríla 2004 o trhoch s finančnými nástrojmi. --------------------------------------------------